《解筠涧先生挽诗》
明代·杨士奇

东山千馀仞，其下文水驰。驰水去不还，高山黯无辉。

夫子在世时，芳名扬四陲。夙志骛姬孔，肆力究皇羲。

窅窅万化原，玄悟探其微。秋荷袭裳衣，春兰充佩袆。

发轫蹈佳轨，周旋岂踰规。道存希有济，才高未见施。

旷视六合中，时时写雄词。奋如蛟龙跃，烨然云章垂。

济南讲遗经，河汾论匡时。翘翘问业者，诜诜日来归。

居常以乐天，逍遥介期颐。一朝随埃风，飘然远去兹。

奄忽历星霜，今来四五期。嗟余忝乡郡，夙昔仰蓍龟。

引睇鉴湖阡，徒怀后时思。頫仰杳茫茫，中伤公讵知。

作者简介：杨士奇（1366～1444），明代大臣、学者，名寓，字士奇，以字行，号东里，谥文贞，汉族，江西泰和（今江西泰和县澄江镇）人。官至礼部侍郎兼华盖殿大学士，兼兵部尚书，历五朝，在内阁为辅臣四十余年，首辅二十一年。与杨荣、杨溥同辅政，并称“三杨”，因其居地所处，时人称之为“西杨”。“三杨”中，杨士奇以“学行”见长，先后担任《明太宗实录》、《明仁宗实录》、《明宣宗实录》总裁。